《千峰榭》
宋代·吕希纯

古郡千山里，高台六月凉。开轩背城市，伏槛即林塘。

白佛当平远，乌龙插昊苍。水风生枕簟，岚翠扑衣裳。

欲雨高峰暗，新晴瀑布长。稻塍分锦绣，松岭奏笙簧。

自昔多贤守，于今载雅章。承流叨继踵，主诺粗提纲。

夙乐阿兰若，端居最上方。南津有禅侣，默坐正相望。

作者简介：寿州人，字子进。吕希绩弟。登进士第。为太常博士。哲宗元祐中，历官太常丞、权太常少卿。宣仁太后死，谏哲宗勿复新法。寻除中书舍人、同修国史。绍圣初出知亳州，为谏官劾元祐中附会吕大防、苏辙，徙睦州、归州。后贬金州居住，又责道州安置。徽宗即位，起知瀛州，改颍州。崇宁初，入元祐党籍。卒年六十。